Ego Beatrix cometissa Cabilonensis omnibus presentes litteras inspecturis notum facio quod cum contentio verteretur inter me ex una parte et Willelmum abbatem S. Martini Eduensis ex alia super duodecim mansis sitis in territorio de Chenovis qui dicuntur mansi Cumtaut in inquisitionem hominum meorum et suorum. Repertum fuit et cognitum quod in hominibus qui tenent eosdem mansos, singulis annis tantum...... habere debeo triginta solidos currentis monete ad carnis previum et alios triginta solidos in nundinis Cabilonis pro collecta, quos prepositus meus et prior et prepositus S. Martini de Chenovis ponere debent super homines, et prepositus meus debet eos levare cum aliis costumis quas in eisdem mansis herbergiatis habeo, et propter hoc habebit ad quemque terminum duodecim denarios. De mansis vero hermis inquisitum fuit et cognitum quod prior de Chenovis debet eos in manu sua tenere donec sint herbergiati, sine aliquibus costumis nobis reddendis. Si vero mansionarii ibidem advenerint, prior debet illos herbergiare in dictis mansis, et si per nimium intragium aut per defectum prioris ad herbergiandum remanserint, prepositus meus, salvo jure et salvis costumis abbatis, ipsos herbergiare poterit. Sciendum vero est quod in clauso S. Martini de Chenovis nec in aliis vineis que sunt abbatis et monachorum nullas costumas habeo vini nec habere debeo. Ut autem hec rata et firma habeantur presentes litteras sigilli mei munimime jam dictis abbati et monachis tradidi roboratas. Actum anno gratie M CC vicesimo sexto mense augusti.